Vyhodnotenie sektorového programu dohľadu SOI nad trhom pre elektrické zariadenia používané v určitom rozsahu napätia v roku 2015

Slovenská obchodná inšpekcia (ďalej len SOI) ako orgán dozoru nad dodržiavaním ustanovení zákona č. 250/2007 Z. z. o ochrane spotrebiteľa a o zmene zákona Slovenskej národnej rady č. 372/1990 Zb. o priestupkoch v znení neskorších predpisov, v súlade s § 20 ods. 14 citovaného zákona vypracovala a následne zrealizovala sektorový program zameraný na dohľad nad trhom v skupine vytipovaných elektrických zariadení výrobkov (ďalej len elektrozariadenia) používaných v určitom rozsahu napätia.

Program bol zameraný predovšetkým na elektrozariadenia dovezené z 3 krajín v  nízkych cenových reláciách, vzhľadom na ich opakovane zisťovanú nezhodu s technickými predpismi a nebezpečnosť zisťovanú na území SR ako aj na jednotnom trhu EÚ. 

Výkon dohľadu SOI bol v tejto skupine elektrozariadení vykonávaný v období marec 
až november 2015 na celom národnom trhu SR so zameraním na správnosť a úplnosť ich značenia, kontrolu návodov na použitie, ale aj ich bezpečnosť. Kontroly sa uskutočňovali 
na základe vlastných skúseností, podnetov, vrátane informácií o nebezpečných výrobkoch týchto elektrozariadení, ktoré boli hlásené cez systém RAPEX.

Podľa zákona č. 264/1999 Z. z o technických požiadavkách na výrobky a posudzovaní zhody a o zmene a doplnení niektorých zákonov v znení neskorších predpisov elektrozariadenia patria medzi určené výrobky, ktoré predstavujú zvýšené riziko ohrozenia bezpečnosti, zdravia alebo majetku osôb, alebo životného prostredia, na ktorého zmiernenie alebo odstránenie sú stanovené technické požiadavky v technických predpisoch – v Nariadení vlády SR 
č. 308/2004 Z. z., ktorým sa ustanovujú podrobnosti o technických požiadavkách a postupoch posudzovania zhody pre elektrické zariadenia, ktoré sa používajú v určitom rozsahu napätia v znení Nariadenia vlády SR 449/2007 Z. z (ďalej len NV SR 308/2004 Z. z) a v Nariadení vlády SR č. 194/2005 Z. z o elektromagnetickej kompatibilite v znení Nariadenia vlády SR 
č. 318/2007 Z. z.. Ich konkretizácia je obsahom príslušných harmonizovaných technických noriem. Určené výrobky sa nesmú uviesť na trh, ak výrobca pred uvedením na trh neposúdil zhodu ich vlastností so stanovenými technickými požiadavkami predpísaným spôsobom, nevydal písomné ES vyhlásenie o zhode a na dôkaz toho ich neoznačil označením CE.

Predmet a zameranie programu

Program dohľadu nad trhom zahŕňal nasledujúce sortimentné skupiny elektrozariadení:

1.	elektrické holiace strojčeky, strojčeky na strihanie vlasov a podobné spotrebiče,

Z tejto sortimentnej skupiny boli predmetom kontroly umývateľné holiace strojčeky, mokré holiace strojčeky a strojčeky na strihanie vlasov. 

Požiadavky sú konkretizované v:
NV SR č.308/2004 Z. z.,
STN EN 60335-1 Elektrické spotrebiče pre domácnosť a na podobné účely. Bezpečnosť.
Časť 1: Všeobecné požiadavky, 
STN EN 60335-2-8 Elektrické spotrebiče pre domácnosť a  na  podobné účely. Bezpečnosť.
Časť 2-8: Osobitné požiadavky na elektrické holiace strojčeky, strojčeky na strihanie vlasov 
a na podobné spotrebiče. 

2.	spotrebiče na ošetrovanie pokožky,

Predmetom kontroly boli sušiče na vlasy, žehličky na vlasy a kulmy na vlasy.

Požiadavky sú konkretizované v:
NV SR č.308/2004 Z. z.,
STN EN 60335-1 Elektrické spotrebiče pre domácnosť a na podobné účely. Bezpečnosť.
Časť 1: Všeobecné požiadavky,  
STN EN 60335-2-23 Elektrické spotrebiče pre domácnosť a na podobné účely. Bezpečnosť.
Časť 2-23: Osobitné požiadavky na spotrebiče na ošetrovanie pokožky a vlasov

3.	mixéry na potraviny,

Predmetom kontroly boli mixéry na potraviny a miešače.

Požiadavky sú konkretizované v:
NV SR č.308/2004 Z. z.,
STN EN 60335-1 Elektrické spotrebiče pre domácnosť a na podobné účely. Bezpečnosť.
Časť 1: Všeobecné požiadavky, 
STN EN 60335-2-14 Elektrické spotrebiče pre domácnosť a na podobné účely. Bezpečnosť.
Časť 2-14: Osobitné požiadavky na kuchynské stroje.

4.	ohrievače miestností,

Predmetom kontroly boli sálavé ohrievače a teplovzdušné ventilátory.

Požiadavky sú konkretizované v:
NV SR č.308/2004 Z. z.,
STN EN 60335-1 Elektrické spotrebiče pre domácnosť a na podobné účely. Bezpečnosť. 
Časť 1: Všeobecné požiadavky, 
STN EN 60335-2-30 Elektrické spotrebiče pre domácnosť a na podobné účely. Bezpečnosť.
Časť 2-30: Osobitné požiadavky na ohrievače miestností.

5.	prenosné ohrievacie náradie,

Predmetom kontroly boli lepiace pištole, teplovzdušné pištole  a spájkovacie pištole.

Požiadavky sú konkretizované v:
NV SR č.308/2004 Z. z.,
STN EN 60335-1 Elektrické spotrebiče pre domácnosť a na podobné účely. Bezpečnosť. 
Časť 1: Všeobecné požiadavky, 
STN EN 60335-2-45 Elektrické spotrebiče pre domácnosť a na podobné účely. Bezpečnosť. 
Časť 2-45: Osobitné požiadavky na prenosné ohrievacie náradie a podobné spotrebiče.

6.	spotrebiče na ohrievanie kvapalín,

Predmetom kontroly boli kávovary a kanvice.

Požiadavky sú konkretizované v:
NV SR č.308/2004 Z. z.,
STN EN 60335-1 Elektrické spotrebiče pre domácnosť a na podobné účely. Bezpečnosť. 
Časť 1: Všeobecné požiadavky, 
STN EN 60335-2-15 Elektrické spotrebiče pre domácnosť a na podobné účely. Bezpečnosť.
Časť 2-15: Osobitné požiadavky na spotrebiče na ohrievanie kvapalín.

7.	ventilátory.

Predmetom kontroly boli stolové a stojanové ventilátory.

Požiadavky sú konkretizované v:
NV SR č.308/2004 Z. z.,
STN EN 60335-1 Elektrické spotrebiče pre domácnosť a na podobné účely. Bezpečnosť. 
Časť 1: Všeobecné požiadavky, 
STN EN 60335-2-80 Elektrické spotrebiče pre domácnosť a na podobné účely. Bezpečnosť.
Časť 2-80: Osobitné požiadavky na ventilátory.

SOI vykonávala kontroly plnenia povinností príslušných hospodárskych subjektov vyplývajúcich z právnych predpisov platných pre danú skupinu elektrozariadení nasledovnými formami:

a)	vizuálne kontroly – boli zamerané na  kontrolu označenia CE, značených údajov  a bezpečnostných upozornení na výrobkoch a informácií pre spotrebiteľa, vrátane návodov  na ich používanie; upozornenia, ktoré by mali byť uvedené v návodoch 
na použitie pre jednotlivé skupiny elektrozariadení sú stanovené v príslušnej STN EN,

b)	kontroly dokumentov – ES vyhlásení o zhode, či boli v nich uvedené všetky platné technické predpisy a iné požadované údaje a protokol o skúškach v prípadoch, ak existovali dôvody na obavy, že kontrolovaný druh by mohol ohroziť zdravie a bezpečnosť spotrebiteľa,

c)	kontroly skutočných vlastností – pri výrobkoch, ktoré vyvolávali domnienku, že výrobok neposkytoval požadovanú úroveň ochrany oprávneného záujmu na základe doterajších poznatkov a skúseností inšpektorov SOI; kontrola vlastností sa uskutočnila na vzorkách odobratých priamo z ponuky trhu v príslušných akreditovaných laboratóriách.

d)	kontrola výskytu nebezpečných druhov notifikovaných v systéme RAPEX – súčasťou programu boli aj kontroly výskytu výrobkov notifikovaných v systéme RAPEX v roku 2013 a 2014.

Výsledky kontroly

V sledovanom období vykonala SOI kontroly v 297 predajných jednotkách (ďalej len PJ) v rámci celého Slovenska, z čoho boli 3 dovozcovia a  294 distribútorov. Nedostatky boli zistené v 68 PJ čo predstavuje 22,9%. 

1.	Kontrola na vstupe na jednotný trh Európskej únie

Pri kontrole dovážaných výrobkov z 3 krajín na vstupe na trh Európskej únie SOI spolupracovala s colnými orgánmi s odvolaním na čl. 27 až 29 Nariadenia EP a Rady 
č. 765/2008, ktorým sa stanovujú požiadavky akreditácie a dohľadu nad trhom v súvislosti s uvádzaním výrobkov na trh a ktorým sa zrušuje nariadenie (EHS) č. 339/93 (ďalej len Nariadenie). V rámci spolupráce boli vypracované a vzájomne odsúhlasené rizikové profily na všetky sortimentné skupiny, ktoré boli predmetom sektorového programu. Colné orgány 
za sledované obdobie zaslali inšpektorátom SOI celkom 17 hlásení. Nakoľko podľa zaslaných podkladov dovezených elektrozariadení spĺňali tieto všetky požiadavky, SOI potvrdila možnosť ich prepustenia do voľného obehu v každom prípade. 

2.	Kontrola na národnom trhu

a)	Vizuálna kontrola značenia

Nedostatky v označovaní boli zistené pri 158 druhoch v celkovej hodnote 14 325,17 €. Boli zistené nasledovné nedostatky:
-	chýbajúci návod na použitie, v cudzom jazyku alebo nedostatočný – 97 druhov,
-	chýbajúce bezpečnostné upozornenia – 50 druhov,
-	chýbajúce alebo nedostatočné označenie výrobku – 10 druhov,
-	na výrobku chýbalo označenie CE – 1 druh.

Graf č. 1 - Grafické znázornenie nedostatkov zistených pri kontrolách návodov na použitie:

Najčastejším nedostatkom boli chýbajúce návody na použitie alebo tieto neboli v kodifikovanej podobe štátneho jazyka.

V prípadoch, keď návod na použitie chýbal alebo bol v cudzom jazyku boli uložené opatrenia na zákaz predaja do odstránenia zistených nedostatkov podľa § 6 ods.1 písmena a) bodu 1 zákona č. 128/2002 Z. z. o štátnej kontrole vnútorného trhu vo veciach ochrany spotrebiteľa. Pokiaľ návody na použitie boli neúplné, chýbali bezpečnostné upozornenia alebo tieto neboli úplné, kontrolovaným osobám bolo umožnené dobrovoľne odstrániť zistené nedostatky s tým, že do doby ich odstránenia nebudú predmetné výrobky ďalej predávať a distribuovať.

b)	Kontrola dokumentov

ES vyhlásenia o zhode boli kontrolované v prípadoch, keď boli dôvodné obavy, že elektrozariadenia neposkytujú požadovanú úroveň ochrany zdravia a bezpečnosti. Kontrolovanými hospodárskymi subjektami boli na žiadosť SOI predložené ES vyhlásenia nezriedka už v čase kontroly alebo dodatočne, v termíne uloženom inšpektormi SOI a to v každom prípade.

c)	Kontrola bezpečnosti a zhody

Na overenie bezpečnosti a zhody odobrali inšpektori z ponuky 32 druhov elektrozariadení, z ktorých na základe ich skúšania:

19 druhov vyhovelo, t. j. ich vlastnosti boli v zhode so stanovenými technickými požiadavkami.

2 druhy nevyhoveli v informačných povinnostiach stanovených zákonom č. 250/2007 Z. z. o ochrane spotrebiteľa a o zmene zákona Slovenskej národnej rady č. 372/1990 Zb. o priestupkoch v znení neskorších predpisov. Kontrolovaným osobám bolo umožnené dobrovoľným opatrením odstrániť zistené nedostatky s tým, že do doby ich odstránenia nebudú predmetné výrobky ďalej predávať a distribuovať.

10 druhov bolo v nezhode s požiadavkami technických predpisov; z toho pri 2 druhoch bol výrobca so sídlom v EÚ a 8 druhov bolo dovezených z 3 krajín.

Pri dvoch druhoch, ktoré mali výrobcu so sídlom v EÚ, SOI oznámila príslušnému hospodárskemu subjektu s odvolaním na čl. 19 a 21 Nariadenia, že tieto nespĺňajú požiadavky smernice Európskeho parlamentu a Rady 2006/95/ES zo dňa 12. decembra 2006 
o harmonizácii právnych predpisov členských štátov týkajúcich sa elektrického zariadenia určeného na používanie v rámci určitých limitov napätia a príslušných noriem. 
V obidvoch prípadoch hospodársky subjekt zareagoval a zaslal k zisteným nedostatkom svoje vyjadrenie a opatrenia na ich odstránenie.

Príklady nezhody s požiadavkami technických predpisov:

-	na spotrebiči bolo chybne označené menovité napätie alebo rozsah napätia (V) - 110-220V,
-	na spotrebiči nebol uvedený druh napájania ani menovitá frekvencia, 
-	na spotrebiči chýbalo pomenovanie, obchodná značka, značka výrobcu alebo 	zodpovedného predajcu,
-	nesprávne uvedený menovitý výkon - výkon udávaný výrobcom bol na spotrebiči 1200W;. 	nameraný výkon bol však medzi 755 - 905W, čo predstavovalo odchýlku -37,1% až 
	24,5% [ povolená odchýlka je +5% a -10% ],
-	pri spotrebičoch s prichytením sieťovej šnúry typu Y; inštrukcie v návode na použitie 	neobsahovali podstatu tohto textu „ak je sieťová šnúra 	poškodená musí ju vymeniť 	výrobca, jeho servisná služba alebo podobne kvalifikovaná osoba, aby sa predišlo 	nebezpečenstvu“ a pod..

Vo všetkých prípadoch zistenej nezhody výrobkov, bez ohľadu na sortimentnú skupinu, sa kontrolované osoby dobrovoľne zaviazali, že tieto nebudú ďalej predávať a stiahli ich z trhu.

1 druh predstavoval pre spotrebiteľa závažné riziko ohrozenia zdravia  a bol nebezpečným výrobkom; išlo o rýchlovarnú kanvicu, kde príčinou nebezpečnosti bola nedostatočne ukotvená sieťová šnúra, v dôsledku čoho hrozilo nebezpečenstvo elektrického šoku. Kontrolovanej osobe boli uložené opatrenia podľa § 6 ods.1 písmena a) bodu 1 zákona 
č. 128/2002 Z. z. o štátnej kontrole vnútorného trhu vo veciach ochrany spotrebiteľa - zákaz predaja, povinnosť oznámiť jeho nebezpečnosť spotrebiteľom a stiahnuť výrobok z trhu. Oznam o nebezpečnom výrobku bol uverejnený na webovej stránke SOI.

Graf č.2 – prehľad výsledkov odobraných vzoriek na základe skúšok

Z grafu vyplýva, že na základe výsledkov skúšok boli najčastejšie zisťované nedostatky v sortimentnej skupine prenosné ohrievacie náradie a holiace strojčeky a strojčeky
na strihanie vlasov (66%) a ohrievače miestností (50%).

d)	Kontrola výskytu nebezpečných druhov notifikovaných v systéme RAPEX

Pri všetkých kontrolách na trhu neboli v rámci sektorového programu nájdené žiadne druhy, ktorých nebezpečnosť bola potvrdená pri kontrolách SOI v predchádzajúcich rokoch, alebo boli ako nebezpečné výrobky uvedené v systéme RAPEX. 

Záver

Cieľom programu bolo preveriť aktuálny stav elektrozariadení vstupujúcich na trh EÚ a teda aj na trh SR predovšetkým v oblasti správnosti a úplnosti označovania, kontroly návodov
na použitie, či tieto obsahujú všetky náležitosti, ale aj overenie ich bezpečnosti, ktoré sú najčastejšie využívané spotrebiteľmi v domácnosti a ktoré sú súčasne najčastejšie dovážané z 3 krajín.
Výsledky programu poukázali na už dlhodobo pretrvávajúcu skutočnosť, že hospodárske subjekty nevenujú dostatočnú pozornosť návodom na použitie. Z celkového počtu zistených druhov s nedostatkami značenia vo viac ako 61% výrobkov boli zistené nedostatky - chýbajúce alebo neúplné návody na použitie alebo tieto neboli v štátnom jazyku a pri viac ako  31% druhoch chýbali v návode bezpečnostné upozornenia. 
Vzhľadom na to, že pre bezpečné používanie spotrebiča je nevyhnutnosťou poskytnúť k nemu návod na používanie, ktorý obsahuje všetky náležitosti vrátane úplných bezpečnostných upozornení ide o veľmi nepriaznivé zistenia. 

Obdobné konštatovanie platí aj v oblasti dodržiavania zhody vlastností výrobkov s technickými požiadavkami, kedy z celkom 32 druhov elektrozariadení odobraných z ponuky trhu na overenie ich bezpečnosti ich nespĺňalo 11, čo predstavuje 31%. Z pohľadu týchto negatívnych zistení je možné považovať za pozitívne, že len jeden z nich predstavoval 
pre spotrebiteľa závažné riziko ohrozenia zdravia a bol nebezpečným výrobkom. 

Pretože výsledky programu preukázali neuspokojivú úroveň nielen v plnení informačných povinností ale aj plnení technických požiadaviek, SOI bude pokračovať v kontrolách elektrozariadení predovšetkým  nižších cenových relácií aj v nasledujúcom období.